Mistä on kyse? Alkoholilakiuudistus on yksi hallituksen norminpurun kärkihankkeista.

Lakiuudistus oli jo kaatua toukokuussa, kun perussuomalaiset ei suostunut omantunnonvapauteen.

Perussuomalaisten hajoamisen jälkeen lakiuudistus heräsi henkiin kesäkuussa.

Erityisesti keskusta on kipuillut prosenttirajan noston kanssa.

1. Laajaa kritiikkiä prosenttirajan nostolle

Eduskuntakeskustelun perusteella esitys vahvemman oluen ja vahvempien juomasekoitusten myynnin salliminen ruokakaupoille tulee saamaan täystyrmäyksen. Niin hallituspuolueista kuin oppositiosta nostettiin monta kertaa esiin, että vahvemman oluen tuominen ruokakauppoihin lisäisi alkoholin kulutusta ja sen kautta alkoholihaittoja.

Puheenvuoroissa huomautettiin, että näkemys kulutuksen kasvusta pohjautuu lakiesityksessä oleviin asiantuntija-arvioihin.

Erityisesti moni keskustan kansanedustaja käytti puheenvuoron, jossa kritisoitiin prosenttirajan nostoa. Kokoomuksen leiristä pääosin tuettiin nostoa, mutta muutama kansanedustaja kokoomuksestakin vastusti nostoesitystä.

Hallitus on sopinut, että kansanedustajilla on vapaat kädet äänestää vahvempien juomien myynnin sallimisesta ruokakaupoille.

2. Lakiuudistus tarvitaan

Jos prosenttirajan nosto tyrmättiin, oli eduskuntasalissa laaja näkemys sille, että alkoholilain uudistus tarvitaan. Nykyinen laki on vuodelta 1994, ja siinä on edelleen paljon säädöksiä vuosilta 1932 ja 1969.

Tukea tuli muun muassa sille, että esitys sallii pienpanimoille suoramyynnin ja kitkee ravintoloiden byrokratiaa sekä poistaa nykylain älyttömyyksiä.

3. Eurooppalaiset ja nuorten juomatavat puhuttivat

Useammassa puheenvuorossa nousivat esiin kuuluisat eurooppalaiset juomatavat. Kiistaa oli siitä, osaavatko suomalaiset ne vai eivät. Juuri kukaan ei määritellyt, mitä eurooppalaiset juomatavat ovat. Ilmeisesti eurooppalaisilla juomatavoilla viitataan siihen, että missään muualla kuin Suomessa ihmiset eivät joisi humaltuakseen.

Moni kansanedustaja eri puolueista kiinnitti huomiota, että nuorten humalahakuinen juominen on vähentynyt. Osa näki, että sen takana on nuorten viisastuminen. Toisenlaisiakin näkemyksiä riitti.

4. Kokonaisuudistus tullee menemään läpi

Keskustelun perusteella tulee olemaan selvää, että jossain muodossa alkoholilain uudistus menee läpi. Sen verran laajaa tukea eri puolilta eduskuntasalia lakiesitys sai, lukuun ottamatta siis vahvempien olueiden ja juomasekoitusten myynnin sallimista ruokakaupoille.

Esimerkiksi vasemmistoliiton Markus Mustajärvi sanoi kannattavansa lakiesitystä lähes sellaisenaan. Hän letkautti, että toivottavasti esitys ei sen vuoksi kaadu.

5. Mitä seuraavaksi

Lakiesitys siirtyy seuraavaksi sosiaali- ja terveysvaliokunnan käsiteltäväksi. Sieltä esitys saapuu takaisin kansanedustajien käsitellyyn, minkä jälkeen siitä äänestetään kahdessa vaiheessa. Ensin äänestetään siitä, nostetaanko prosenttiraja 5,5:een ja sen jälkeen lakipaketin muista kohdista.

Lue lisää:

Hallitus lähettää alkoholilain uudistuksen eduskuntaan: Katso listasta, mitkä asiat ovat muuttumassa

Juttua korjattu 20.9. kello 9.35. Kokoomuksen kansanedustajista muun muassa Pauli Kiuru ja Pertti Salolainen puhuivat alkoholirajan nostoa vastaan.